九江解舟順風追和張文潛
作者：王之道
朝代：宋

paragraphs: 朝來轉西風，天巧借吾便。
解維溢江口，去若弦上箭。
水光漾朝曦，過浪掣驚電。
周旋謝神貺，冠坐敢不變。
斯須走四驛，俛仰驀二縣。
誰知久留滯，一旦乃適願。
吾聞信由中，溪毛可羞薦。
咄哉和氏璞，底事待三獻。
亨否自有時，時亨百無譴。
雷聲在淵默，若訥故大辨。
千巖與萬壑，左右供几硯。
落帆風亦止，璧月熨江練。